יובל נעימי

יובל נעימי (נולד ב-31 באוגוסט 1985) הוא כדורסלן עבר ישראלי ששיחק בעמדת הגארד. בעבר שיחק בנבחרת ישראל. גובהו 1.88 מטר. נעימי שיחק בצעירותו במחלקת הנוער של הפועל ירושלים. בשנת 2003 עלה לקבוצה הבוגרת של המועדון, וערך את הופעת הבכורה שלו בקבוצה ב-30 במרץ במשחק ליגת העל מול עירוני נהריה. זה היה המשחק היחיד בו שיחק עונת 2002/2003. בעונת 2003/2004 שיחק נעימי ב-5 משחקים בלבד בליגה, אך נכלל בסגל הפועל ירושלים לגביע יול"ב, בו זכתה הקבוצה ב-2004. מאחר שלא קיבל דקות משחק רבות בירושלים הוא הושאל למכבי ראש העין ששיחקה בליגה הלאומית. בסיום עונת 2004/05 הוא הושאל שוב, הפעם למכבי גבעת שמואל. הוא שותף בכל 30 משחקי הקבוצה בעונת 2005/2006, ואף על פי שלא הרבה לקלוע הוא נבחר לתואר תגלית העונה בליגת העל בכדורסל. הוא הצליח להישאר עם הקבוצה בליגת העל, לאחר חזרה דרמטית בסיום העונה מהמקום האחרון בליגה. בעונת 2006/2007, אף על פי שקלע 6.9 בממוצע למשחק (שיא הקריירה שלו עד לאותה עת), הוא לא הצליח למנוע את ירידת הקבוצה לליגה הלאומית. בשנת 2007 האריך נעימי את חוזהו בהפועל ירושלים, אך בעקבות ריבוי הגארדים בקבוצה הושאל לעירוני אשקלון. באשקלון קיבל נעימי לראשונה הזדמנות לשמש כשחקן בכיר, והוביל את אשקלון לעונה מוצלחת (מקום חמישי) תוך שהוא קולע 14.4 נקודות בממוצע למשחק. בקיץ 2008 חזר נעימי להפועל ירושלים, הפעם כשחקן מפתח, וסיים את העונה עם ממוצע של 10.3 נקודות למשחק. בעונה שלאחר מכן כבר מונה לקפטן הקבוצה, ורשם בממוצע 12.2 נקודות ו-4.3 אסיסטים בלמעלה מ-30 דקות למשחק. לקראת משחקי מוקדמות יורובאסקט 2009 זומן נעימי לסגל נבחרת ישראל בכדורסל, במדיה שיחק גם בטורניר עצמו וביורובאסקט 2011. ב-2011 הוא זכה בפרס השחקן השישי בליגת העל בכדורסל. ב-8 ביוני 2012 חתם נעימי לעונה אחת בטריומף ליוברצי הרוסית, בה השתכר בכ-700,000 דולרים. ב-8 באוגוסט 2013 חתם במכבי תל אביב לשלוש עונות, אך כבר ב-4 בדצמבר שוחרר מהקבוצה בעקבות הסגל הרחב ומיעוט בדקות משחק. ב-10 בדצמבר 2013 חתם נעימי בהפועל אילת עד תום העונה. בקיץ 2014 חתם לשנתיים בבני הרצליה. ב-15 ביולי 2015 חתם לעונה בעירוני נס ציונה, אך בסוף העונה, לאחר שנס ציונה ירדה לליגה הלאומית, הוא עבר לסקפאטי באסקט מהליגה האיטלקית השנייה בכדורסל, בה השתכר כ-130 אלף דולר. הוא סיים את העונה כמלך האסיסטים של ליגת המשנה ו-15.7 נקודות בממוצע. בקיץ 2017 עבר לפורלי, גם היא מליגת המשנה האיטלקית. באוגוסט 2018 חתם במכבי עירוני רחובות מהליגה הלאומית. על אף הציפיות שהקבוצה תתמודד על עלייה לליגת העל, בסיום עונת 2018/2019 ירדה רחובות לליגה הארצית. בפברואר 2020 חתם באליצור "איתו" אשקלון מהליגה הלאומית. ב-18 בספטמבר 2020 הודיע נעימי על פרישה מכדורסל, בגיל 35. מדיה וקבצים בנושא יובל נעימי בוויקישיתוף פרופיל, באתר eurobasket פרופיל, באתר פיב"א רונית מזרחי, בגובה העיניים עם יובל נעימי, באתר nrg‏, 13 באוגוסט 2010 שגיא ניר‏, יובל נעימי בדרך לאשקלון, באתר וואלה, 11 ביולי 2007 מילן בן דוד, ‏סופית: יובל נעימי חוזר להפועל ירושלים, באתר ONE‏, 2 ביולי 2008 גלעד צוויק, יובל נעימי חתם בטריומף הרוסית, באתר nrg‏, 8 ביוני 2012 אופירה אסייג, ‏יובל נעימי חתם לעונה בטריומף: אני מודה לאוהדים, באתר ONE‏, 8 ביוני 2012 יעל שחרור, יובל נעימי חתם בהפועל אילת עד תום העונה, באתר ynet, 10 בדצמבר 2013 רועי גלדסטון, ‏יובל נעימי חתם לעונה בסקאפטי האיטלקית, באתר ערוץ הספורט, 21 בספטמבר 2016 דובי פיק, ‏יובל נעימי חתם בפורלי מהליגה האיטלקית השנייה, באתר ONE‏, 20 ביולי 2017 ברק חקלאי, הפתעה: יובל נעימי מצטרף למכבי רחובות, באתר ynet, 9 באוגוסט 2018 כפיר אדר, ‏יובל נעימי חתם באליצור אשקלון עד תום העונה, באתר ONE‏, 5 בפברואר 2020 בגיל 35: יובל נעימי פרש מכדורסל, באתר ynet, 18 בספטמבר 2020